1.  ปัจจัยความเสี่ยง

  ในฐานะผู้ประกอบการขนส่งทางเรือแบบประจำเส้นทางและในเส้นทางระหว่างเมืองท่าหลักกับเมืองท่า

ย่อยในภูมิภาครายใหญ่
ทางกลุ่มฯต้องเผชิญความเสี่ยงบางประการที่เกี่ยวข้องโดยตรงกับการดำเนินธุรกิจในตลาดการค้าของตน
ความเสี่ยงเหล่านี้รวมถึง การขาดสมดุลของอุปสงค์และอุปทานในภาคนำเข้า/ส่งออก
และความเสี่ยงจากการผันผวนในอัตราค่าระวาง อัตราดอกเบี้ย อัตราแลกเปลี่ยน
ตลอดจนการเรียกเก็บเงินจากลูกค้าผู้ใช้บริการ
ความเสี่ยงในรูปแบบต่างๆดังกล่าวอาจก่อความสูญเสียที่มีผลกระทบต่อการดำเนินการของกลุ่มฯโดยเฉพาะเมื่อมูลเหตุปัจจัยด้านอัตราและ/หรือราคาเปลี่ยนไป
และเมื่อสภาวการณ์ทางธุรกิจผันผวน นอกจากนี้กลุ่มฯยังอาจเผชิญความเสี่ยงจากสงคราม โจรสลัด
เหตุสุดวิสัย และ วินาศภัย

การขาดสมดุลของอุปสงค์และอุปทาน

การขาดสมดุลการค้าของอุปสงค์และอุปทานในภาคนำเข้า/ส่งออกของภูมิภาคเป็นปัจจัยเสี่ยงสำคัญในธุรกิจพาณิชยนาวี
กรณีดังกล่าวเมื่อประกอบกับแนวโน้มของการนำเรือใหญ่ของบริษัทเดินเรือระดับโลกมาวิ่งให้บริการในภูมิภาค
และสภาวะกำลังขนส่งส่วนเกินในอุตสาหกรรมที่เป็นผลจากการขยายกำลังขนส่งของกองเรือภูมิภาคก่อให้เกิดสภาวะขาดสมดุลของอุปสงค์และอุปทาน
ซึ่งกลายเป็นกระแสกดดันให้เกิดการปรับลดของอัตราค่าระวางขนส่งสินค้า
และเพิ่มความดุเดือดในการแข่งขันทางการค้าระหว่างผู้ให้บริการในภูมิภาค

ในปี 2546 การหมุนเวียนของสินค้าหน้าท่าทั้งด้านสินค้าขาเข้า/ขาออกมีการปรับตัวซึ่งส่อให้เห็นถึงภาวะสมดุลที่ดีขึ้น ส่งผลให้มีการปรับลดภาระต้นทุนการขนส่งตู้สินค้าเปล่าซึ่งผู้ขนส่งสินค้าต้องแบกรับไว้ สำหรับปี 2547 แม้ว่าทางกลุ่มฯคาดว่าอัตราค่าระวางสินค้าโดยทั่วไปจะเพิ่มขึ้น แต่อย่างไรก็ตาม ก็จะยังคงพยายามดำเนินงานด้วยความระมัดระวัง เนื่องจากคาดคะเนว่าจะมีกำลังขนส่งส่วนเกินจำนวนใหม่บางส่วนทะลักสู่ตลาด โดยเฉพาะจากกองเรือบางขนาด ทำให้โดยรวมแล้วอาจมีผลต่อดุลยภาพของตลาด ดังนั้นกลยุทธ์สำคัญ ของกลุ่มฯยังคงเป็นการส่งเสริมแผนการตลาดเชิงรุกสำหรับตลาดเป้าหมายใหม่ๆ การบริหารจัดการตู้สินค้าอย่างเหมาะสม การบริหารกองเรือที่มีประสิทธิภาพ ตลอดจนการสร้างมาตรการควบคุมต้นทุนและค่าใช้จ่ายที่เข้มงวด

การแข่งขันด้านอัตราค่าระวาง

แม้ความผันผวนของอัตราค่าระวางจะเป็นปัจจัยเสี่ยงในการดำเนินการอีกประการหนึ่งของอุตสาหกรรมขนส่งสินค้าทางทะเล
แต่จากรากฐานการทำธุรกิจของกลุ่มฯทั้งในด้าน SOC และ COC
ทำให้ปริมาณการขนส่งตู้ของทางกลุ่มฯมีจำนวนสูงพอที่จะก่อประโยชน์สูงสุดในด้านการบริหารกองเรือ
ผ่านการจัดสรรเส้นทางเดินเรือ ความถี่ของเที่ยวเรือ และ
ปริมาณการบรรทุกสินค้าในแต่ละเส้นทาง ได้อย่างเหมาะสม

เริ่มตั้งแต่ครึ่งหลังของปี 2546 อัตราค่าระวางในเส้นทางการค้าหลักปรับตัวสูงขึ้น
โดยเฉพาะอัตราค่าระวางในเส้นทางสาย เอเซีย/ยุโรป และ เอเซีย/อเมริกาเหนือ
รวมทั้งเส้นทางที่เชื่อมเมืองท่าต่างๆในทวีปเอเซีย
ซึ่งเป็นการส่งสัญญาณการฟื้นตัวของอัตราค่าระวาง
ที่เคยปรับตัวลดลงอย่างต่อเนื่องมาตั้งแต่ครึ่งหลังของปี 2544
ทางกลุ่มฯคาดว่าแนวโน้มในการปรับขึ้นอัตราค่าระวางจะคงดำเนินต่อไป อย่างน้อยก็ตลอดปี 2547

ความเสี่ยงเรื่องราคาน้ำมัน

ความผันผวนของราคาน้ำมันเป็นปัจจัยสำคัญที่ส่งผลกระทบต่อการดำเนินกิจการขนส่งสินค้าทางทะเล
ราคาน้ำมันที่เพิ่มขึ้นจะทำให้ต้นทุนดำเนินงานของผู้ขนส่งสินค้าทางทะเลสูงขึ้น
แต่สำหรับการประกอบการของกลุ่มฯ ผลกระทบนี้จัดว่าอยู่ในวงจำกัด
เนื่องจากทางกล่มฯใช้วิธีเรียกเก็บค่าธรรมเนียมเพิ่มตามการปรับขึ้นของราคาน้ำมัน( Bunker
Surcharge)จากลูกค้าผู้ใช้บริการ ตามข้อตกลงร่วมระหว่างกลุ่มฯกับผู้ประกอบการ
และสายการเดินเรือใหญ่รายอื่นๆ ของภูมิภาค
ค่าธรรมเนียมเพิ่มนี้ได้ช่วยลดผลกระทบที่อาจเกิดขึ้นจากการปรับตัวขึ้นของราคาน้ำมัน
และทำให้รายได้และผลกำไรของกลุ่มฯไม่ถูกกระทบอย่างรุนแรงจากการปรับตัวขึ้นของราคาน้ำมันที่มีต่อต้นทุนดำเนินงาน

ความผันผวนของอัตราค่าเงิน

รายได้ของกลุ่มฯผูกอิงกับสกุลเงินเหรียญดอลลาร์สหรัฐ ผ่านกลไกการกำหนดอัตราค่าระวาง
โดยอัตราค่าระวางจะถูกกำหนดราคาเป็นจำนวนเงินในสกุลเงินเหรียญดอลลาร์สหรัฐ
ในขณะที่รายได้จากการเดินเรือเรียกเก็บในสกุลเงินเหรียญดอลลาร์สหรัฐ
หรือในสกุลเงินท้องถิ่นของเมืองท่าขนถ่ายสินค้า ( สกุลเงินบาท และ
สกุลเงินเหรียญสิงคโปร์เป็นส่วนใหญ่ )
ตามจำนวนเทียบเท่าของอัตราค่าระวางที่กำหนดไว้ในสกุลเงินเหรียญดอลลาร์สหรัฐ
สินทรัพย์หลักของกลุ่มฯคือเรือคอนเทนเนอร์
การซื้อขายเรือสินค้าประเภทนี้ต่างกระทำในสกุลเงินเหรียญดอลลาร์สหรัฐ และ 67%
ของเงินกู้เป็นมูลหนี้เป็นสกุลเงินเหรียญดอลลาร์สหรัฐ
ซึ่งส่วนใหญ่แล้วทางกลุ่มฯใช้ในการสนับสนุนการจัดซื้อเรือสินค้าและอาคารที่ทำการ

ดังนั้น ความผันผวนของอัตราค่าเงินจะไม่ส่งผลกระทบต่อกระแสเงินสดที่กลุ่มฯได้จากการดำเนินงาน
แม้ว่าความผันผวนดังกล่าวจะก่อผลด้านการแปลงค่าทางบัญชีต่องบการเงินของกลุ่มฯก็ตาม
ทั้งนี้เป็นเพราะกิจการของกลุ่มฯ
มีลักษณะของการปกป้องความเสี่ยงจากอัตราแลกเปลี่ยนในตัวอยู่แล้ว นอกจากนี้
ทางกลุ่มฯยังให้ความสำคัญต่อการใช้เครื่องมือการเงินและวิธีการระดมทุน
เพื่อปกป้องและบรรเทาความเสี่ยงที่อาจเกิดขึ้นจากความผันผวนของอัตราแลกเปลี่ยน เช่น
การทำสัญญาแลกเปลี่ยนสกุลเงินแบบสวอปป์
และทำสัญญาซื้อขายสำหรับอัตราแลกเปลี่ยนเงินตราต่างประเทศล่วงหน้าเป็นต้น

ความเสี่ยงจากความผันผวนของอัตราดอกเบี้ย

โดยลักษณะของการประกอบการ กลุ่มฯมีหนี้สินที่เป็นเงินกู้ยืมระยะยาวซึ่งใช้สนับสนุนการซื้อเรือสินค้า
ดังนั้น จึงมีโอกาสประสบความเสี่ยงจากความผันผวนของอัตราดอกเบี้ยในตลาด
เพื่อป้องกันและบรรเทาความเสี่ยงบางส่วนจากการเปลี่ยนแปลงของอัตราดอกเบี้ยที่มีผลต่อเงินกู้ยืมระยะยาวดังกล่าว
ทาง กลุ่มฯจึงใช้มาตรการทางการเงินหลากหลายรูปแบบ อาทิเช่น
ตราสารอนุพันธ์ทางการเงินและเครื่องมือบริหารความเสี่ยงชนิดต่างๆ
ตลอดจนการบริหารต้นทุนดอกเบี้ยผ่านนโยบายการผสมผสานอัตราดอกเบี้ยระหว่างอัตราดอกเบี้ยแบบคงที่และแบบลอยตัว

ความเสี่ยงจากสงคราม โจรสลัด เหตุสุดวิสัยและวินาศภัย

ความเสี่ยงจากสงคราม โจรสลัด
เหตุสุดวิสัยและวินาศภัยเป็นความเสี่ยงประเภทใหม่ที่โลกยุคปัจจุบันกำลังเผชิญอยู่
ปัจจัยความเสี่ยงในรูปแบบนี้คุกคามการดำเนินธุรกิจขนส่งและเดินทางระหว่างประเทศ
โดยเฉพาะในด้านการขนส่งทางทะเล
ถึงแม้ว่าการดำเนินงานของกลุ่มฯจะเป็นการขนส่งสินค้าที่มีเส้นทางการให้บริการจำกัดอยู่ในระดับภูมิภาค
และระดับความเสี่ยงในลักษณะนี้ยังอยู่ในภาวะที่ไม่สูงมากนัก
อีกทั้งยังได้รับการปกป้องล่วงหน้าตามสมควรโดยการประกันภัย
แต่ทางกลุ่มฯก็ไม่ได้นิ่งนอนใจและพยายามปลูกฝังการสร้างวินัยด้านประสิทธิภาพแก่ผู้เกี่ยวข้องเพื่อให้มั่นใจถึงคุณภาพและมาตรฐานของกองเรือและเจ้าหน้าที่ประจำเรือ
ความพยายามดังกล่าวส่งผลให้ทางกลุ่มได้รับประกาศเกียรติคุณการจัดการด้านมาตรฐานความปลอดภัยในระดับสากลประเทศ
ที่เรียกว่า International Safety Management ( ISM) Certificate
นอกจากนี้ทางกลุ่มฯยังกำหนดให้มีมาตรการด้านความปลอดภัยและมาตรการฉุกเฉิน
รวมทั้งบังคับให้ใช้สำหรับการปฏิบัติงานทั้งบนเรือและภาคพื้นดิน

ประเด็นที่อาจตามมาคือ การปรับเพิ่มของค่าธรรมเนียมการประกันภัย
แต่ด้วยภาพลักษณ์ที่ดีในการประกอบการที่ผ่านมาทำให้อัตราการปรับเพิ่มของค่าธรรมเนียมการประกันภัยของกลุ่มฯยังจัดอยู่ในระดับที่ไม่สูงนัก
ในขณะที่ค่าธรรมเนียมการประกันภัยยังมีสัดส่วนที่ต่ำเมื่อเทียบกับต้นทุนในการประกอบการทั้งหมด
จึงไม่คาดว่าจะมีผลกระทบมากนัก